62023CJ0247
SENTENZA TAL-QORTI TAL-ĠUSTIZZJA (L‑Ewwel Awla)
13 ta’ Marzu 2025 (
*1
)
“Rinviju għal deċiżjoni preliminari – Protezzjoni ta’ persuni fiżiċi fir-rigward tal-ipproċessar ta’ data personali – Regolament (UE) 2016/679 – Artikolu 5(1)(d) – Prinċipju ta’ preċiżjoni – Artikolu 16 – Dritt għar-rettifika – Artikolu 23 – Limitazzjonijiet – Data dwar l-identità tal-ġeneru – Data mhux preċiża sa minn meta tiddaħħal f’reġistru pubbliku – Mezzi ta’ prova – Prassi amministrattiva li titlob prova ta’ trattament kirurġiku ta’ assenjazzjoni mill-ġdid tal-ġeneru”
Fil-Kawża C‑247/23 [Deldits] (
i
),
li għandha bħala suġġett talba għal deċiżjoni preliminari skont l-Artikolu 267 TFUE, imressqa mill-Fővárosi Törvényszék (il-Qorti tal-Belt ta’ Budapest, l-Ungerija), permezz ta’ deċiżjoni tad‑29 ta’ Marzu 2023, li waslet fil-Qorti tal-Ġustizzja fit‑18 ta’ April 2023, fil-proċedura
VP
vs
Országos Idegenrendészeti Főigazgatóság,
IL-QORTI TAL-ĠUSTIZZJA (L‑Ewwel Awla),
komposta minn K. Lenaerts, President tal-Qorti tal-Ġustizzja, li qiegħed jaġixxi bħala President tal-Ewwel Awla, T. von Danwitz (Relatur), Viċi President tal-Qorti tal-Ġustizzja, M. L. Arastey Sahún, Presidenta tal-Ħames Awla, A. Kumin u I. Ziemele, Imħallfin,
Avukat Ġenerali: A. M. Collins,
Reġistratur: I. Illéssy, Amministratur,
wara li rat il-proċedura bil-miktub u wara s-seduta tat‑3 ta’ Ġunju 2024,
wara li rat l-osservazzjonijiet ippreżentati:
–
għal VP, minn G. Győző, ügyvéd, E. Polgári u T. L. Sepsi, ügyvéd,
–
għall-Gvern Ungeriż, minn M. Z. Fehér u R. Kissné Berta, bħala aġenti,
–
għall-Gvern Estonjan__ minn N. Grünberg, bħala aġent,
–
għall-Gvern Spanjol, minn S. Núñez Silva u A. Pérez-Zurita Gutiérrez, bħala aġenti,
–
għall-Gvern Franċiż, minn R. Bénard, B. Dourthe u B. Fodda, bħala aġenti,
–
għall-Gvern tal-Pajjiżi l-Baxxi, minn M. K. Bulterman, A. Hanje u M. J. M. Hoogveld, bħala aġenti,
–
għall-Gvern Portugiż, minn P. Barros da Costa, A. Pimenta, M. J. Ramos u Â. Seiça Neves, bħala aġenti,
–
għall-Kummissjoni Ewropea, minn A. Bouchagiar, H. Kranenborg u Zs. Teleki, bħala aġenti,
wara li semgħet il-konklużjonijiet tal-Avukat Ġenerali, ippreżentati fis-seduta tat‑12 ta’ Settembru 2024,
tagħti l-preżenti
Sentenza
1
It-talbiet għal deċiżjoni preliminari jirrigwardaw l-interpretazzjoni tal-Artikolu 16 tar-Regolament (UE) 2016/679 tal-Parlament Ewropew u tal-Kunsill tas‑27 ta’ April 2016 dwar il-protezzjoni tal-persuni fiżiċi fir-rigward tal-ipproċessar ta’ data personali u dwar il-moviment liberu ta’ tali data, u li jħassar id-Direttiva 95/46/KE (Regolament Ġenerali dwar il-Protezzjoni tad-Data) (ĠU 2016, L 119, p. 1, rettifika fil-ĠU 2018, L 127, p. 2, iktar ’il quddiem il-“GDPR”).
2
Din it-talba tressqet fil-kuntest ta’ tilwima bejn VP, persuna fiżika, u l-Országos Idegenrendészeti Főigazgatóság (id-Direttorat Ġenerali Nazzjonali għall-Pulizija tal-Immigrazzjoni, l-Ungerija) (iktar ’il quddiem l-“awtorità responsabbli għall-ażil”) dwar ir-rettifika tad-data dwar l-identità tal-ġeneru ta’ VP f’reġistru pubbliku miżmum minn din l-awtorità.
Il-kuntest ġuridiku
Id-dritt tal-Unjoni
3
Il-premessi 1, 10, 59 u 73 tal-GDPR jistipulaw:
“(1)
Il-protezzjoni tal-persuni fiżiċi fir-rigward tal-ipproċessar ta’ data personali hija dritt fundamentali. L-Artikolu 8(1) tal-Karta tad-Drittijiet Fundamentali tal-Unjoni Ewropea (il-‘Karta’) u l-Artikolu 16(1) [TFUE] jipprevedu li kull persuna għandha dritt għall-protezzjoni tad-data personali li tirrigwardaha.
[…]
(10)
Sabiex ikun żgurat livell konsistenti u għoli ta’ protezzjoni tal-persuni fiżiċi u sabiex jitneħħew l-ostakoli għaċ-ċirkolazzjoni tad-data personali fl-Unjoni [Ewropea], il-livell ta’ protezzjoni tad-drittijiet u l-libertajiet tal-persuni fiżiċi fir-rigward tal-ipproċessar ta’ din id-data għandu jkun ekwivalenti fl-Istati Membri kollha. L-applikazzjoni konsistenti u omoġenea tar-regoli għall-protezzjoni tad-drittijiet u l-libertajiet fundamentali tal-persuni fiżiċi fir-rigward tal-ipproċessar ta’ data personali għandha tkun żgurata fl-Unjoni kollha. Fir-rigward tal-ipproċessar tad-data personali għall-konformità ma’ obbligu legali, għat-twettiq ta’ kompitu li jsir fl-interess pubbliku jew fl-eżerċizzju ta’ awtorità uffiċjali mogħtija lill-kontrollur, l-Istati Membri għandhom ikunu jistgħu iżommu jew jintroduċu dispożizzjonijiet nazzjonali biex jispeċifikaw aktar l-applikazzjoni tar-regoli ta’ dan ir-Regolament. […]
[…]
(59)
Għandhom jiġu pprovduti modalitajiet biex jiffaċilitaw l-eżerċizzju mis-suġġett tad-data tad-drittijiet tiegħu taħt dan ir-Regolament, inklużi mekkaniżmi sabiex jintalab u jekk applikabbli, jinkiseb, bla ħlas, b’mod partikolari, l-aċċess għal u r-rettifika jew it-tħassir ta’ data personali u l-eżerċizzju tad-dritt li joġġezzjona. […]
[…]
(73)
Ir-restrizzjonijiet dwar prinċipji speċifiċi u d-drittijiet ta’ […] rettifika jew tħassir ta’ data personali […] jistgħu jiġu imposti mil-liġi tal-Unjoni jew ta’ Stat Membru, sa fejn ikun meħtieġ u proporzjonat f’soċjetà demokratika biex tiġi ssalvagwardjata s-sigurtà pubblika, inkluża […] il-prevenzjoni, l-investigazzjoni u l-prosekuzzjoni ta’ reati kriminali jew l-eżekuzzjoni ta’ pieni kriminali, inkluż is-salvagwardja kontra u l-prevenzjoni tat-theddidiet għas-sigurtà pubblika, […] objettivi importanti oħrajn ta’ interessi pubbliku ġenerali tal-Unjoni jew ta’ Stat Membru, b’mod partikolari […] iż-żamma ta’ reġistri pubbliċi miżmuma għal raġunijiet ta’ interess pubbliku ġenerali, […] jew il-protezzjoni tas-suġġett tad-data jew id-drittijiet u l-libertajiet ta’ persuni oħrajn, inklużi l-protezzjoni soċjali, is-saħħa pubblika u finijiet umanitarji. Dawk ir-restrizzjonijiet għandhom ikunu konformi mar-rekwiżiti stabbiliti fil-Karta u fil-Konvenzjoni Ewropea għall-Protezzjoni tad-Drittijiet tal-Bniedem u tal-Libertajiet Fundamentali [iffirmata f’Ruma fl‑4 ta’ Novembru 1950 (iktar ’il quddiem il-“KEDB”)].”
4
L-Artikolu 1 tal-GDPR, intitolat “Suġġett u objettivi”, jiddisponi, fil-paragrafu 2 tiegħu:
“Dan ir-Regolament jipproteġi d-drittijiet u l-libertajiet fundamentali tal-persuni fiżiċi u b’mod partikolari d-dritt tagħhom għall-protezzjoni ta’ data personali.”
5
L-Artikolu 2 tal-GDPR, intitolat “Kamp ta’ applikazzjoni materjali”, jipprevedi, fil-paragrafu 1 tiegħu:
“Dan ir-Regolament japplika għall-ipproċessar ta’ data personali kompletament jew parzjalment b’mezzi awtomatizzati, u għall-ipproċessar għajr b’mezzi awtomatizzati ta’ data personali li tifforma parti minn sistema ta’ arkivjar jew li tkun maħsuba sabiex tifforma parti minn sistema ta’ arkivjar.”
6
Skont l-Artikolu 4 tal-GDPR intitolat “Definizzjonijiet”:
“Għall-finijiet ta’ dan ir-Regolament:
(1)
‘data personali’ tfisser kwalunkwe informazzjoni relatata ma’ persuna fiżika identifikata jew identifikabbli (‘suġġett tad-data’); persuna fiżika identifikabbli hija persuna li tista’ tiġi identifikata, direttament jew indirettament, b’mod partikolari b’referenza għal mezz ta’ identifikazzjoni bħal isem, numru ta’ identifikazzjoni, data ta’ lokalizzazzjoni, identifikatur online jew għal fattur wieħed jew aktar speċifiċi għall-identità fiżika, fiżjoloġika, ġenetika, mentali, ekonomika, kulturali jew soċjali ta’ dik il-persuna fiżika;
(2)
‘ipproċessar’ tfisser kwalunkwe attività jew sett ta’ attivitajiet li jitwettqu fuq data personali jew fuq settijiet ta’ data personali, sew jekk b’mezzi awtomatizzati u sew jekk mingħajrhom, bħalma huma l-ġbir, ir-reġistrazzjoni, l-organizzazzjoni, l-istrutturar, il-ħażna, l-adattament jew il-bidliet, l-irkupru, il-konsultazzjoni, l-użu, l-iżvelar bi trażmissjoni, it-tixrid jew it-tqegħid għad-dispożizzjoni b’xi mezz ieħor, l-allinjament jew it-taħlita, ir-restrizzjoni, it-tħassir jew il-qerda;
[…]”
7
L-Artikolu 5 tal-GDPR, intitolat “Prinċipji relatati mal-ipproċessar ta’ data personali”, jipprovdi fil-paragrafu 1 tiegħu:
“Id-data personali għandha:
[…]
(d)
tkun preċiża u, fejn meħtieġ, tinżamm aġġornata; għandu jsir dak kollu raġonevoli biex ikun żgurat li d-data personali li ma tkunx eżatta, b’kont meħud tal-għanijiet li għalihom tiġi pproċessata, titħassar jew tissewwa mingħajr dewmien (‘preċiżjoni’);
[…]”
8
L-Artikolu 6 tal-GDPR, intitolat “Legalità tal-ipproċessar”, jiddisponi:
“1.   L-ipproċessar għandu jkun legali biss jekk u safejn mill-inqas ikun japplika wieħed mill-punti li ġejjin:
[…]
(c)
l-ipproċessar ikun meħtieġ għall-konformità ma’ obbligu legali li għalih huwa soġġett il-kontrollur;
[…]
(e)
l-ipproċessar ikun meħtieġ għat-twettiq ta’ kompitu li jsir fl-interess pubbliku jew fl-eżerċizzju ta’ awtorità uffiċjali mogħtija lill-kontrollur;
[…]
2.   L-Istati Membri jistgħu jżommu jew jintroduċu dispożizzjonijiet aktar speċifiċi biex jadattaw l-applikazzjoni tar-regoli ta’ dan ir-Regolament fir-rigward ta’ pproċessar għal konformità mal-punti (c) u (e) tal-paragrafu 1 billi jiddeterminaw b’mod aktar preċiż rekwiżiti speċifiċi għall-ipproċessar u miżuri oħrajn biex jiġi żgurat ipproċessar legali u ġust inkluż għal sitwazzjonijiet speċifiċi oħrajn ta’ pproċessar kif previst fil-Kapitolu IX.
3.   Il-bażi għall-ipproċessar imsemmi fil-punti (c) u (e) tal-paragrafu 1 għandha tkun stipulata minn:
(a)
il-liġi tal-Unjoni, jew
(b)
il-liġi tal-Istat Membru li għaliha huwa soġġett il-kontrollur.
Il-fini tal-ipproċessar għandu jkun iddeterminat fdik il-bażi legali jew, fir-rigward tal-ipproċessar imsemmi fil-punt (e) tal-paragrafu 1, għandu jkun meħtieġ għat-twettiq ta’ kompitu li jsir fl-interess pubbliku jew fl-eżerċizzju tal-atorità uffiċjali mogħtija lill-kontrollur. Dik il-bażi legali jista’ jkun fiha dispożizzjonijiet speċifiċi biex tiġi adattata l-applikazzjoni ta’ regoli ta’ dan ir-Regolament, inklużi l-kondizzjonijiet ġenerali li jirregolaw il-legalità tal-ipproċessar mill-kontrollur; it-tipi ta’ data li huma soġġetti għall-ipproċessar; is-suġġetti tad-data kkonċernati; l-entitajiet li lilhom, jew li għalihom, tista’ tiġi żvelata d-data personali; il-limitazzjoni tal-fini; il-perijodi tal-ħażna u attivitajiet ta’ pproċessar u proċeduri ta’ pproċessar, inklużi miżuri li jiżguraw ipproċessar legali u ġust bħal dawk għal sitwazzjonijiet speċifiċi oħrajn ta’ pproċessar kif previst fil-Kapitolu IX. Il-liġi tal-Unjoni jew il-liġi tal-Istat Membru għandha tissodisfa l-objettiv ta’ interess pubbliku u tkun proporzjonata mal-għan leġittimu mfittex.
[…]”
9
L-Artikolu 16 tal-GDPR, intitolat “Dritt għar-rettifika”, jipprevedi:
“Is-suġġett tad-data għandu d-dritt li jikseb mingħand il-kontrollur mingħajr dewmien żejjed ir-rettifika ta’ data personali li tikkonċerna lilu li ma tkunx eżatta. B’kont meħud tal-għanijiet tal-ipproċessar, is-suġġett tad-data għandu d-dritt li jikseb il-kompletezza tad-data personali mhux kompluta, inkluż billi jipprovdi dikjarazzjoni supplimentari.”
10
L-Artikolu 23 tar-GDPR, intitolat “Restrizzjonijiet”, jiddisponi, fil-paragrafu 1 tiegħu:
“Il-liġi tal-Unjoni jew ta’ Stat Membru li għaliha jkun soġġett il-kontrollur jew il-proċessur tad-data tista’ tirrestrinġi permezz ta’ miżura leġiżlattiva l-kamp ta’ applikazzjoni tal-obbligi u d-drittijiet previsti fl-Artikoli 12 sa 22 u l-Artikolu 34, kif ukoll l-Artikolu 5 sakemm id-dispożizzjonijiet tiegħu jikkorrispondu mad-drittijiet u l-obbligi previsti fl-Artikoli 12 sa 22, meta tali restrizzjoni tirrispetta l-essenza tad-drittijiet u l-libertajiet fundamentali u hija miżura meħtieġa u proporzjonata f’soċjetà demokratika għas-salvagwardja ta’:
(a)
is-sigurtà nazzjonali;
(b)
id-difiża;
(c)
is-sigurtà pubblika;
(d)
il-prevenzjoni, l-investigazzjoni, is-sejbien jew il-prosekuzzjoni ta’ reati kriminali jew l-eżekuzzjoni ta’ pieni kriminali, inkluż is-salvagwardji kontra u l-prevenzjoni ta’ theddidiet għas-sigurtà pubblika;
(e)
objettivi importanti oħrajn ta’ interess pubbliku ġenerali tal-Unjoni jew ta’ Stat Membru, b’mod partikolari interess ekonomiku jew finanzjarju importanti tal-Unjoni jew ta’ Stat Membru, inkluż, kwistjonijiet monetarji, baġitarji u fiskali, is-saħħa pubblika u s-sigurtà soċjali;
[…]
(h)
funzjoni ta’ monitoraġġ, ispezzjoni jew regolatorja marbuta, anki jekk okkażjonalment, mal-eżerċizzju ta’ awtorità uffiċjali f’każijiet imsemmija fil-punti (a) sa (e) u (g);
[…]”
Id-dritt Ungeriż
11
L-Artikolu 81 tal-menedékjogról szóló 2007. évi LXXX. törvény (il-Liġi Nru LXXX tal‑2007 dwar id-Dritt għall-Ażil) tad‑29 ta’ Ġunju 2007 (Magyar Közlöny 2007/83., iktar ’il quddiem il-“Liġi dwar id-Dritt għall-Ażil”) jiddisponi:
“L-awtorità responsabbli għall-ażil għandha tipproċessa, fir-reġistru relatat ma’ dawn il-kwistjonijiet, id-data personali ta’ refuġjati, ta’ benefiċjarji tal-protezzjoni sussidjarja, ta’ benefiċjarji ta’ skemi ta’ stabbiliment mill-ġdid, ta’ benefiċjarji ta’ protezzjoni temporanja, u anki ta’ persuni li qegħdin ifittxu l-protezzjoni internazzjonali u ta’ persuni suġġetti għall-proċedura ta’ Dublin (iktar ’il quddiem, flimkien, ‘persuni suġġetti għal din il-liġi’), l-informazzjoni dwar is-soġġorn tagħhom u dwar l-assistenza u l-għajnuna li huma intitolati għaliha, kif ukoll il-bidliet sussegwenti għal tali informazzjoni, għall-għan ta’:
(a)
verifika li għandhom l-istatus ta’ refuġjati, ta’ benefiċjarji tal-protezzjoni sussidjarja, ta’ benefiċjarji tal-protezzjoni temporanja jew ta’ benefiċjarji tal-iskemi ta’ stabbiliment mill-ġdid, u żgurar li huma intitolati li jibbenefikaw mid-drittijiet li jirriżultaw minn dan l-istatus;
(b)
verifika tal-intitolament tagħhom għall-assistenza u l-għajnuna ddefiniti f’din il-liġi u f’leġiżlazzjoni oħra;
(c)
identifikazzjoni personali tagħhom;
(d)
evitar tad-duplikazzjoni tal-proċeduri; u
(e)
detezzjoni ta’ jekk applikazzjoni ġietx ippreżentata iktar minn darba.”
12
L-Artikolu 82 tal-Liġi dwar id-Dritt għall-Ażil jipprevedi:
“Għall-finijiet ta’ dan il-kapitolu, id-data segwenti tal-persuni suġġetti għal din il-liġi għandha titqies bħala d-data ta’ identifikazzjoni ta’ persuni fiżiċi:
[…]
(f) il-ġeneru.”
13
Skont l-Artikolu 83(1) ta’ din il-liġi:
“Ir-reġistru tal-kwistjonijiet tal-ażil għandu jinkludi d-data segwenti tal-persuni suġġetti għal din il-liġi:
(a)
data ta’ identifikazzjoni ta’ persuni naturali;
[…]”
14
L-Artikolu 83/A(5) ta’ l-imsemmija liġi jiddisponi:
“L-awtorità responsabbli għall-ażil għandha tkun obbligata biex, ex officio, tħassar reġistrazzjonijiet li huma kuntrarji għar-regolamenti, li tikkoreġi dawk li huma skorretti u li tforni kwalunkwe reġistrazzjoni mħollija barra mir-reġistru uffiċjali miżmum minnha.”
Il-kawża prinċipali u d-domandi preliminari
15
VP huma persuna ta’ nazzjonalità Iranjana li kisbu l-istatus ta’ refuġjat fl-Ungerija matul is-sena 2014. Insostenn tat-talba tagħhom għall-kisba ta’ dan l-istatus, VP kienu invokaw l-identità trans tagħhom u pproduċew ċertifikati mediċi stabbiliti minn speċjalisti fil-psikjatrija u fil-ġinekoloġija. Skont dawn id-dikjarazzjonijiet, għalkemm VP twieldu mara, l-identità tal-ġeneru tagħhom kienu maskili. Wara r-rikonoxximent tal-istatus tagħhom ta’ refuġjat fuq din il-bażi, VP ġew madankollu rreġistrati bħala mara fir-reġistru tal-ażil li, konformement mad-dispożizzjonijiet tal-Liġi dwar id-Dritt għall-Ażil, huwa miżmum mill-awtorità responsabbli għall-ażil u li jinkludi d-data ta’ identifikazzjoni, inkluż il-ġeneru, tal-persuni fiżiċi li kisbu dan l-istatus.
16
Matul is-sena 2022, VP ippreżentaw applikazzjoni quddiem l-awtorità responsabbli għall-ażil, abbażi tal-Artikolu 16 tal-GDPR, intiża sabiex tiġi rrettifikata l-indikazzjoni tal-ġeneru tagħhom għal raġel u sabiex jinbidel isimhom fir-reġistru tal-ażil. VP annettew l-imsemmija ċertifikati mediċi ma’ din it-talba. Permezz ta’ deċiżjoni tal‑11 ta’ Ottubru 2022, din l-awtorità ċaħdet l-imsemmija applikazzjoni, minħabba li VP ma kinux werew li kienu sostnew trattament kirurġiku ta’ assenjazzjoni mill-ġdid tal-ġeneru u li l-attestazzjonijiet ipprovduti kienu jistabbilixxu biss l-identità trans tagħhom.
17
VP ippreżentaw rikors għal annullament kontra din id-deċiżjoni quddiem il-Fővárosi Törvényszék (il-Qorti tal-Belt ta’ Budapest, l-Ungerija), li hija l-qorti tar-rinviju. Insostenn tar-rikors tagħhom, VP isostnu li l-identità trans timplika, mid-definizzjoni tagħha stess, bidla fl-identità tal-ġeneru u li ċ-ċertifikati mediċi ppreżentati jikkonfermaw din il-bidla. Mill-ġurisprudenza tal-Qorti Ewropea tad-Drittijiet tal-Bniedem (iktar ’il quddiem il-“Qorti EDB”) jirriżulta li trattament kirurġiku ta’ assenjazzjoni mill-ġdid tal-ġeneru ma jistax jintalab għall-finijiet tar-rikonoxximent ta’ bidla ta’ identità tal-ġeneru. Rekwiżit ta’ din in-natura jmur ukoll kontra, b’mod partikolari, l-Artikoli 3 u 7 tal-Karta. VP isostnu wkoll li diversi Stati Membri, inklużi r-Renju tal-Belġju, ir-Renju tad-Danimarka, l-Irlanda, ir-Repubblika Ellenika, ir-Repubblika ta’ Malta, ir-Repubblika Portugiża u r-Renju tal-Isvezja, jirrikonoxxu l-bidliet fl-identità tal-ġeneru abbażi ta’ dikjarazzjonijiet tal-persuni kkonċernati. VP jippreċiżaw li ċ-ċertifikati mediċi ppreżentati insostenn tar-rikors tagħhom isemmu l-apparenza maskili tagħhom u jsemmu espressament, bħala dijanjosi, il-kodiċi F64.0 tal-klassifikazzjoni internazzjonali tal-mard stabbilita mill-Organizzazzjoni Dinjija tas-Saħħa (WHO), dwar l-identità trans.
18
L-awtorità responsabbli għall-ażil titlob li r-rikors jiġi miċħud.
19
Skont il-qorti tar-rinviju, għalkemm huwa minnu li l-Liġi dwar id-Dritt għall-Ażil tinkludi dispożizzjoni ġenerali dwar ir-rettifika ta’ reġistrazzjonijiet żbaljati, din il-liġi la tipprevedi l-proċedura u lanqas il-kundizzjonijiet għar-rikonoxximent ta’ bidla tal-identità tal-ġeneru u/jew tal-isem fir-rigward ta’ tali bidla. F’dan ir-rigward, l-Alkotmánybíróság (il-Qorti Kostituzzjonali, l-Ungerija) qieset fis-sentenza tagħha Nru 6/2018 tas‑27 ta’ Ġunju 2018, li n-nuqqas ta’ adozzjoni, mil-leġiżlatur Ungeriż, ta’ proċedura li tippermetti lill-persuni li jirrisjedu legalment fl-Ungerija, mingħajr ma għandhom il-kwalità ta’ ċittadini Ungeriżi, jemendaw l-indikazzjoni dwar il-ġeneru tagħhom u isimhom, meta tali possibbiltà kienet offruta liċ-ċittadini Ungeriżi, kienet antikostituzzjonali. Barra minn hekk, il-Qorti EDB iddeċidiet, permezz tas-sentenza tagħha tas‑16 ta’ Lulju 2020, Rana vs L‑Ungerija (CE:ECHR:2020:0716JUD004088817), li l-Ungerija kienet kisret il-KEDB billi ma pprevedietx proċedura ta’ rikonoxximent ġuridiku ta’ bidla tal-identità tal-ġeneru għar-refuġjati. Din is-sitwazzjoni ta’ lakuna ġuridika ilha teżisti minn dak iż-żmien’l hawn, minkejja dawn is-sentenzi.
20
L-imsemmija sitwazzjoni hija aggravata mill-fatt li, sa mis-sena 2020, il-possibbiltà ta’ rikonoxximent ġuridiku ta’ bidla fl-identità tal-ġeneru ma baqgħetx teżisti għaċ-ċittadini Ungeriżi. Huwa preċiżament minħabba din l-assenza ta’ possibbiltà ta’ rikonoxximent fid-dritt nazzjonali li VP ippreżentaw r-rikors tagħhom abbażi tal-Artikolu 16 tal-GDPR. F’tali kuntest, il-qorti tar-rinviju tistaqsi jekk dan l-artikolu jimponix fuq l-awtorità responsabbli għall-ażil obbligu li tirrettifika d-data dwar il-ġeneru fir-reġistru tal-ażil u, fl-affermattiv, liema jkunu l-provi li s-suġġett tad-data għandu jipproduċi insostenn tal-applikazzjoni tiegħu.
21
F’dawn iċ-ċirkustanzi, il-Fővárosi Törvényszék (il-Qorti tal-Belt ta’ Budapest) iddeċidiet li tissospendi l-proċedura quddiemha u li tagħmel lill-Qorti tal-Ġustizzja d-domandi preliminari segwenti:
“1)
L-Artikolu 16 tal-GDPR għandu jiġi interpretat fis-sens li awtorità responsabbli għaż-żamma ta’ reġistri skont id-dritt nazzjonali għandha, b’rabta mal-eżerċizzju tad-drittijiet tas-suġġett tad-data, tirrettifika d-data personali relatata mas-sess tas-suġġett tad-data li tkun ġiet irreġistrata mill-awtorità, meta din id-data tkun inbidlet minn meta ddaħħlet fir-reġistri u għalhekk ma tikkonformax mal-prinċipju ta’ preċiżjoni stabbilit fl-Artikolu 5(1)(d) tal-GDPR?
2)
Jekk ir-risposta għall-ewwel domanda tkun fl-affermattiv, l-Artikolu 16 tal-GDPR għandu jiġi interpretat fis-sens li jeħtieġ li persuna li titlob ir-rettifika ta’ data relatata mas-sess tagħha tipproduċi provi insostenn tat-talba tagħha għal rettifika?
3)
Jekk ir-risposta għat-tieni domanda tkun fl-affermattiv, l-Artikolu 16 tal-GDPR għandu jiġi interpretat fis-sens li l-persuna li tagħmel it-talba għandha tipproduċi l-prova li tkun għamlet operazzjoni ta’ assenjazzjoni mill-ġdid tas-sess?”
Fuq id-domandi preliminari
Fuq l-ewwel domanda
22
Permezz tal-ewwel domanda tagħha, il-qorti tar-rinviju tistaqsi, essenzjalment, jekk l-Artikolu 16 tal-GDPR għandux jiġi interpretat fis-sens li jobbliga fuq awtorità nazzjonali responsabbli miż-żamma ta’ reġistru pubbliku li tirrettifika d-data personali dwar l-identità tal-ġeneru ta’ persuna fiżika meta din id-data ma tkunx preċiża, fis-sens tal-Artikolu 5(1)(d) ta’ dan ir-regolament.
23
Preliminarjament, għandu jitfakkar li, skont l-Artikolu 16 tal-GDPR, is-suġġett tad-data għandu d-dritt li jikseb mingħand il-kontrollur, mingħajr dewmien żejjed, ir-rettifika tad-data personali li tikkonċernah li ma tkunx preċiża. Filwaqt li jitqiesu l-għanijiet tal-ipproċessar, is-suġġett tad-data għandu d-dritt li jikseb il-kompletezza tad-data personali mhux kompluta, inkluż billi jipprovdi dikjarazzjoni supplimentari.
24
Din id-dispożizzjoni tikkonkretizza d-dritt fundamentali stabbilit fit-tieni sentenza tal-Artikolu 8(2) tal-Karta, li tipprovdi li kull persuna għandha d-dritt ta’ aċċess għad-data miġbura li tikkonċernaha u d-dritt li tikseb ir-rettifika tagħha.
25
Barra minn hekk, l-Artikolu 16 tal-GDPR għandu jinqara fid-dawl, minn naħa, tal-Artikolu 5(1)(d) tal-GDPR, li jistabbilixxi l-prinċipju ta’ preċiżjoni, li jipprovdi li d-data pproċessata għandha tkun preċiża u, jekk neċessarju, tinżamm aġġornata, filwaqt li għandu jiġi ppreċiżat li għandhom jittieħdu l-miżuri raġonevoli kollha sabiex id-data li ma tkunx preċiża, fid-dawl tal-għanijiet li għalihom tiġi pproċessata, titħassar jew tiġi rrettifikata mingħajr dewmien. Min-naħa l-oħra, din id-dispożizzjoni għandha tinqara wkoll fid-dawl tal-premessa 59 tal-GDPR, li minnha jirriżulta li għandhom jiġu previsti modalitajiet sabiex jiġi ffaċilitat l-eżerċizzju mis-suġġett tad-data tad-drittijiet mogħtija lilu minn dan ir-regolament, inklużi l-mezzi sabiex jitlob u, jekk ikun il-każ, jikseb mingħajr spejjeż, b’mod partikolari, ir-rettifika tad-data personali tiegħu.
26
F’dan ir-rigward, għandu jiġi ppreċiżat li, skont il-ġurisprudenza tal-Qorti tal-Ġustizzja, in-natura preċiża u kompleta tad-data personali għandha tiġi evalwata fid-dawl tal-għan li għalih inġabret din id-data (ara, b’analoġija, is-sentenza tal‑20 ta’ Diċembru 2017, Nowak, C‑434/16, EU:C:2017:994, punt 53).
27
Fl-aħħar nett, għall-finijiet tal-interpretazzjoni tal-Artikolu 16 tal-GDPR, għandu jitfakkar mill-ġdid li l-għan imfittex minn dan ir-regolament, hekk kif jirriżulta kemm mill-Artikolu 1 kif ukoll mill-premessi 1 u 10 tiegħu, huwa, b’mod partikolari, dak li jiġi ggarantit livell għoli ta’ protezzjoni tal-libertajiet u tad-drittijiet fundamentali tal-persuni fiżiċi, b’mod partikolari tad-dritt tagħhom għall-ħajja privata fir-rigward tal-ipproċessar tad-data personali, stabbiliet fl-Artikolu 8(1) tal-Karta u fl-Artikolu 16(1) TFUE (sentenza tad‑9 ta’ Jannar 2025, Mousse, C‑394/23, EU:C:2025:2, punt 21 u l-ġurisprudenza ċċitata).
28
Konformement ma’ dan l-għan, kull ipproċessar ta’ data personali għandu, b’mod partikolari, ikun konformi mal-prinċipji dwar l-ipproċessar ta’ tali data stabbiliti fl-Artikolu 5 tal-GDPR, inkluż il-prinċipju ta’ preċiżjoni mfakkar fil-punt 25 ta’ din is-sentenza, iżda għandu jissodisfa wkoll il-kundizzjonijiet ta’ legalità elenkati fl-Artikolu 6 ta’ dan ir-regolament (ara, f’dan is-sens, is-sentenza tad‑9 ta’ Jannar 2025, Mousse, C‑394/23, EU:C:2025:2, punt 22 u l-ġurisprudenza ċċitata).
29
F’dawn iċ-ċirkustanzi, iż-żamma tad-data pproċessata tikkostitwixxi aspett essenzjali tal-protezzjoni tas-suġġett tad-data fir-rigward tal-ipproċessar ta’ din id-data.
30
F’dan il-każ, huwa stabbilit, minn naħa, li l-informazzjoni dwar l-identità tal-ġeneru ta’ VP tista’ tiġi kklassifikata bħala “data personali”, peress li hija relatata ma’ persuna fiżika identifikata jew identifikabbli, fis-sens tal-punt 1 tal-Artikolu 4 tal-GDPR, u, min-naħa l-oħra, li din id-data kienet is-suġġett ta’ “pproċessar”, fis-sens tal-punt 2 tal-Artikolu 4 ta’ dan ir-regolament, meta din tkun inġabret u ġiet irreġistrata mill-awtorità responsabbli għall-ażil f’reġistru pubbliku, jiġifieri r-reġistru tal-ażil. Konsegwentement, tali pproċessar, li jirrigwarda data li tinsab jew li hija intiża li tagħmel parti minn fajl, jaqa’ fil-kamp ta’ applikazzjoni ratione materiae tal-imsemmi regolament, bis-saħħa tal-Artikolu 2(1) tiegħu (ara, b’analoġija, is-sentenza tad‑9 ta’ Jannar 2025, Mousse, C‑394/23, EU:C:2025:2, punt 30).
31
Għalkemm l-osservanza tal-kundizzjonijiet ta’ legalità tal-ipproċessar ikkonċernat, fis-sens tal-Artikolu 6 tal-GDPR, ma tidhirx li ġiet ikkontestata fil-kuntest tal-kawża prinċipali, l-osservanza, mill-awtorità responsabbli għall-ażil, tal-prinċipju ta’ preċiżjoni stabbilit fl-Artikolu 5(1)(d) ta’ dan ir-regolament hija kkontestata minn VP, li jitolbu rettifika tad-data personali dwar l-identità tal-ġeneru tagħhom, skont l-Artikolu 16 tal-imsemmi regolament.
32
Fid-dawl tal-ġurisprudenza mfakkra fil-punt 26 ta’ din is-sentenza, hija l-qorti tar-rinviju li għandha tivverifika l-preċiżjoni tad-data inkwistjoni fil-kawża prinċipali fid-dawl tal-għan li għalih din inġabret u li għandha tevalwa, b’mod partikolari, fid-dawl tal-Artikolu 81(c) tal-Liġi dwar id-Dritt għall-Ażil, jekk il-ġbir ta’ din id-data għandux l-għan li jidentifika s-suġġett tad-data. Jekk dan kellu jkun il-każ, l-imsemmija data tidher għalhekk li tirrigwarda l-identità tal-ġeneru esperjenzata minn din il-persuna, u mhux dik li ġiet assenjata lilha mat-twelid. F’tali kuntest, kuntrarjament għal dak li jsostni l-Gvern Ungeriż, huwa l-kontrollur, f’dan il-każ l-awtorità responsabbli għall-ażil, li għandu jieħu inkunsiderazzjoni l-identità tal-ġeneru tal-imsemmija persuna fil-mument tar-reġistrazzjoni tagħha fir-reġistru tal-ażil, u mhux l-identità tal-ġeneru li ġiet assenjata lilha mat-twelid.
33
Konsegwentement, kif irrileva l-Avukat Ġenerali, essenzjalment, fil-punti 31 u 40 tal-konklużjonijiet tiegħu, u fid-dawl tal-proċess li għandha l-Qorti tal-Ġustizzja, li jgħid li, fil-kuntest tal-proċedura għall-għoti tal-istatus ta’ refuġjat, l-Ungerija aċċettat li VP kienet persuna transġeneru, id-data personali dwar l-identità tal-ġeneru tagħhom, li tinsab fir-reġistru tal-ażil, tidher li ma kinitx preċiża sa mir-reġistrazzjoni tagħhom.
34
F’dan ir-rigward, kuntrarjament għal dak li jsostni l-Gvern Ungeriż, Stat Membru ma jistax jinvoka dispożizzjonijiet tad-dritt nazzjonali speċifiċi, adottati abbażi tal-Artikolu 6(2) u (3) tal-GDPR, sabiex jostakola d-dritt għar-rettifika stabbilit fl-Artikolu 8(2) tal-Karta u kkonkretizzat fl-Artikolu 16 tal-GDPR.
35
Fil-fatt, minn naħa, mit-tielet sentenza tal-premessa 10 ta’ dan ir-regolament jirriżulta li dawn id-dispożizzjonijiet speċifiċi huma intiżi biss sabiex jippreċiżaw iktar l-applikazzjoni tar-regoli li jinsabu fil-GDPR, u mhux sabiex jidderogaw minnhom.
36
Min-naħa l-oħra, id-dritt għar-rettifika stabbilit fl-Artikolu 16 tal-GDPR jista’ jiġi limitat biss fil-kundizzjonijiet stabbiliti fl-Artikolu 23 ta’ dan ir-regolament, moqri fid-dawl tal-premessa 73 tiegħu. Għalhekk, Stat Membru jista’ b’mod partikolari jipprevedi, permezz ta’ miżuri leġiżlattivi interni, limitazzjonijiet għal dan id-dritt, fir-rigward ta’ data personali li tinsab f’reġistri pubbliċi miżmuma għal raġunijiet ta’ interess pubbliku ġenerali. Madankollu, f’dan il-każ, kif irrileva l-Avukat Ġenerali, essenzjalment, fil-punt 44 tal-konklużjonijiet tiegħu, mill-proċess għad-dispożizzjoni tal-Qorti tal-Ġustizzja ma jirriżultax li l-leġiżlatur Ungeriż illimita, billi osserva l-kundizzjonijiet imsemmija fl-Artikolu 23 tal-GDPR, il-portata tal-imsemmi dritt għar-rettifika, u lanqas li l-awtorità responsabbli għall-ażil immotivat ir-rifjut tagħha tar-rettifika mitluba billi invokat tali limitazzjoni legali. Fil-fatt, bla ħsara għal verifika mill-qorti tar-rinviju, jidher li dan ir-rifjut ma huwiex ibbażat fuq miżura leġiżlattiva adottata skont l-Artikolu 23 tal-GDPR, iżda fuq il-kunsiderazzjoni li VP ma pproduċewx il-prova tal-identità tal-ġeneru tagħhom.
37
Fi kwalunkwe każ, Stat Membru ma jistax jinvoka l-assenza, fid-dritt nazzjonali tiegħu, ta’ proċedura ta’ rikonoxximent ġuridiku tal-identità trans sabiex jostakola d-dritt għar-rettifika. F’dan ir-rigward, għandu jitfakkar li, għalkemm id-dritt tal-Unjoni ma jippreġudikax il-kompetenza tal-Istati Membri fil-qasam tal-istatus ċivili tal-persuni u tar-rikonoxximent ġuridiku tal-identità tal-ġeneru tagħhom, dawn l-Istati għandhom madankollu, fl-eżerċizzju ta’ din il-kompetenza, josservaw id-dritt tal-Unjoni. Għalhekk, leġiżlazzjoni nazzjonali li tipprekludi li persuna transġeneru, fin-nuqqas tar-rikonoxximent tal-identità tal-ġeneru tagħha, tkun tista’ tissodisfa kundizzjoni neċessarja għall-benefiċċju ta’ dritt protett mid-dritt tal-Unjoni bħal, f’dan il-każ, id-dritt stabbilit fl-Artikolu 8(2) tal-Karta u kkonkretizzat fl-Artikolu 16 tal-GDPR, għandha titqies li hija, bħala prinċipju, inkompatibbli mad-dritt tal-Unjoni (ara, b’analoġija, is-sentenza tal‑4 ta’ Ottubru 2024, Mirin, C‑4/23, EU:C:2024:845, punti 53 u 60 kif ukoll il-ġurisprudenza ċċitata).
38
Fid-dawl tal-kunsiderazzjonijiet kollha preċedenti, ir-risposta għall-ewwel domanda għandha tkun li l-Artikolu 16 tal-GDPR għandu jiġi interpretat fis-sens li jobbliga fuq awtorità nazzjonali responsabbli miż-żamma ta’ reġistru pubbliku li tirrettifika d-data personali dwar l-identità tal-ġeneru ta’ persuna fiżika meta din id-data ma tkunx preċiża, fis-sens tal-Artikolu 5(1)(d) ta’ dan ir-regolament.
Fuq it-tieni u t-tielet domanda
39
Permezz tat-tieni u tat-tielet domanda tagħha, li għandhom jiġu eżaminati flimkien, il-qorti tar-rinviju tistaqsi, essenzjalment, jekk l-Artikolu 16 tal-GDPR għandux jiġi interpretat fis-sens li Stat Membru jista’ jissuġġetta, permezz ta’ prassi amministrattiva, l-eżerċizzju tad-dritt għar-rettifika tad-data personali dwar l-identità tal-ġeneru ta’ persuna fiżika, li tinsab f’reġistru pubbliku, għall-produzzjoni ta’ provi, b’mod partikolari, ta’ trattament kirurġiku ta’ assenjazzjoni mill-ġdid tal-ġeneru.
40
Kif irrileva l-Avukat Ġenerali fil-punt 47 tal-konklużjonijiet tiegħu, l-Artikolu 16 tal-GDPR ma jippreċiżax liema huma l-provi li jistgħu jintalbu minn kontrollur sabiex tiġi stabbilita n-natura mhux preċiża tad-data personali li persuna fiżika titlob ir-rettifika tagħha.
41
F’dan il-kuntest, jekk is-suġġett tad-data, li jitlob ir-rettifika ta’ din id-data, jista’ jkun obbligat jipproduċi l-provi rilevanti u suffiċjenti li jistgħu, fid-dawl taċ-ċirkustanzi tal-każ inkwistjoni, raġonevolment jintalbu minn dan is-suġġett sabiex tiġi stabbilita n-nuqqas ta’ preċiżjoni tal-imsemmija data (ara, b’analoġija, is-sentenza tat‑8 ta’ Diċembru 2022, Google (Tneħħija ta’ referenza għal informazzjoni allegatament falza), C‑460/20, EU:C:2022:962, punti 68 u 72), għandu madankollu jiġi ppreċiżat, kif tfakkar fil-punt 36 ta’ din is-sentenza, li Stat Membru jista’ jillimita l-eżerċizzju tad-dritt għar-rettifika biss b’osservanza tal-Artikolu 23 tal-GDPR.
42
Issa, l-Artikolu 23(1) tal-GDPR jipprevedi li d-dritt tal-Unjoni jew id-dritt tal-Istat Membru li għalih huwa suġġett il-kontrollur jew il-proċessur tad-data jistgħu, permezz ta’ miżuri leġiżlattivi, jillimitaw il-portata tal-obbligi u tad-drittijiet previsti fl-Artikoli 12 sa 22 u fl-Artikolu 34 ta’ dan ir-regolament, kif ukoll fl-Artikolu 5 tiegħu sa fejn id-dispożizzjonijiet tad-dritt inkwistjoni jikkorrispondu għad-drittijiet u għall-obbligi previsti fl-Artikoli 12 sa 22 tal-imsemmi regolament, madankollu, bil-kundizzjoni li tali limitazzjoni tosserva l-essenza tad-drittijiet u tal-libertajiet fundamentali u li tikkostitwixxi miżura neċessarja u proporzjonata f’soċjetà demokratika sabiex jiġu ggarantiti ċerti għanijiet elenkati minn dan l-istess regolament bħal, b’mod partikolari, għanijiet importanti ta’ interess pubbliku ġenerali tal-Unjoni jew ta’ Stat Membru. Kif ġie rrilevat fil-punt 36 ta’ din is-sentenza, id-dritt għar-rettifika jista’ jkun suġġett għal limitazzjonijiet fil-kuntest taż-żamma ta’ reġistri pubbliċi miżmuma għal raġunijiet ta’ interess pubbliku ġenerali, b’mod partikolari sabiex tiġi ggarantita l-affidabbiltà u l-koerenza ta’ dawn ir-reġistri.
43
F’dan il-każ, mit-talba għal deċiżjoni preliminari jirriżulta li l-Istat Membru kkonċernat adotta prassi amministrattiva li tikkonsisti fl-issuġġettar tal-eżerċizzju, minn persuna transġeneru, tad-dritt tagħha għar-rettifika tad-data dwar l-identità tal-ġeneru tagħha, li tinsab f’reġistru pubbliku, għall-produzzjoni ta’ provi ta’ trattament kirurġiku ta’ assenjazzjoni mill-ġdid tal-ġeneru. Tali prassi amministrattiva tagħti lok għal limitazzjoni tad-dritt għar-rettifika, li għandha tkun konformi mal-kundizzjonijiet imsemmija fl-Artikolu 23 tal-GDPR, kif tfakkar fiż-żewġ punti preċedenti ta’ din is-sentenza.
44
Issa, l-ewwel, għandu jiġi rrilevat li din il-prassi amministrattiva ma tissodisfax ir-rekwiżit li d-dritt ta’ Stat Membru jista’ jillimita l-portata tad-dritt previst fl-Artikolu 16 tal-GDPR biss permezz ta’ miżuri leġiżlattivi. Fil-fatt, bla ħsara għal verifika mill-qorti tar-rinviju, id-dritt Ungeriż ma jidher li jinkludi ebda miżura leġiżlattiva relatata mar-rekwiżiti ta’ prova applikabbli fir-rigward tar-rettifika tad-data dwar l-identità tal-ġeneru tal-persuni rreġistrati fir-reġistru tal-ażil.
45
It-tieni nett, tali prassi amministrattiva tippreġudika l-essenza tad-drittijiet fundamentali ggarantiti mill-Karta u, b’mod partikolari, l-essenza tad-dritt għall-integrità tal-persuna u tad-dritt għar-rispett tal-ħajja privata, rispettivament imsemmija fl-Artikoli 3 u 7 tagħha.
46
F’dan ir-rigward, għandu jitfakkar li, konformement mal-Artikolu 52(3) tal-Karta, id-drittijiet iggarantiti minnha għandhom l-istess sens u l-istess portata bħad-drittijiet korrispondenti ggarantiti mill-KEDB, peress li din tal-aħħar tikkostitwixxi livell minimu ta’ protezzjoni (ara, f’dan is-sens, is-sentenza tal‑4 ta’ Ottubru 2024, Mirin, C‑4/23, EU:C:2024:845, punt 63 u l-ġurisprudenza ċċitata).
47
Issa, mill-ġurisprudenza stabbilita tal-Qorti EDB jirriżulta li l-Artikolu 8 tal-KEDB, li jikkorrispondi għall-Artikolu 7 tal-Karta, jipproteġi l-identità tal-ġeneru ta’ persuna, li hija element kostituttiv u wieħed mill-aspetti l-iktar intimi tal-ħajja privata tagħha. Għalhekk, din id-dispożizzjoni tinkludi d-dritt ta’ kull persuna li tistabbilixxi d-dettalji tal-identità tagħha bħala bniedem, li jinkludi d-dritt tal-persuni transġeneru għall-iżvilupp personali u għall-integrità fiżika u morali kif ukoll għar-rispett u għar-rikonoxximent tal-identità tal-ġeneru tagħhom. Għal dan il-għan, dan l-Artikolu 8 jimponi fuq l-Istati, minbarra obbligi negattivi bil-għan li l-persuni transġeneru jitħarsu mill-indħil arbitrarju tal-awtoritajiet pubbliċi, obbligi pożittivi, li jobbligawhom jimplimentaw proċeduri effikaċi u aċċessibbli li jiggarantixxu r-rispett effettiv tad-dritt tagħhom għall-identità tal-ġeneru. Barra minn hekk, fid-dawl tal-importanza partikolari ta’ dan id-dritt, l-Istati għandhom biss marġni ta’ diskrezzjoni limitat f’dan il-qasam (ara, f’dan is-sens, is-sentenza tal‑4 ta’ Ottubru 2024, Mirin, C‑4/23, EU:C:2024:845, punti 64 u 65 kif ukoll il-ġurisprudenza ċċitata).
48
F’dan il-kuntest, il-Qorti EDB iddeċidiet b’mod partikolari li r-rikonoxximent tal-identità tal-ġeneru ta’ persuna transġeneru ma jistax ikun suġġett għat-twettiq ta’ trattament kirurġiku mhux mixtieq minn din il-persuna (ara, f’dan is-sens, Qorti EDB, 19 ta’ Jannar 2021, X u Y vs Ir‑Rumanija, CE:ECHR:2021:0119JUD000214516, punti 165 u 167 kif ukoll il-ġurisprudenza ċċitata).
49
Fl-aħħar nett, it-tielet nett, prassi amministrattiva bħal dik inkwistjoni fil-kawża prinċipali ma hijiex, fi kwalunkwe każ, la neċessarja u lanqas proporzjonata sabiex tiġi ggarantita l-affidabbiltà u l-koerenza ta’ reġistru pubbliku, bħar-reġistru tal-ażil, peress li ċertifikat mediku, inkluż psikodjanjosi minn qabel, jista’ jikkostitwixxi prova rilevanti u suffiċjenti f’dan ir-rigward (ara, f’dan is-sens, il-Qorti EDB, 6 ta’ April 2017, A.P., Garçon u Nicot vs Franza, CE:ECHR:2017:0406JUD007988512, punti 139 u 142).
50
Fid-dawl tal-kunsiderazzjonijiet preċedenti, ir-risposta għat-tieni u għat-tielet domanda għandha tkun li l-Artikolu 16 tal-GDPR għandu jiġi interpretat fis-sens li, għall-finijiet tal-eżerċizzju tad-dritt għar-rettifika tad-data personali dwar l-identità tal-ġeneru ta’ persuna fiżika, li tinsab f’reġistru pubbliku, din il-persuna tista’ tkun obbligata tipprovdi l-provi rilevanti u suffiċjenti li jistgħu raġonevolment jintalbu mill-imsemmija persuna sabiex tiġi stabbilita n-nuqqas ta’ preċiżjoni ta’ din id-data. Madankollu, Stat Membru fl-ebda każ ma jista’, permezz ta’ prassi amministrattiva, jissuġġetta l-eżerċizzju ta’ dan id-dritt għall-produzzjoni ta’ provi ta’ trattament kirurġiku ta’ assenjazzjoni mill-ġdid tal-ġeneru.
Fuq l-ispejjeż
51
Peress li l-proċedura għandha, fir-rigward tal-partijiet fil-kawża prinċipali, in-natura ta’ kwistjoni mqajma quddiem il-qorti tar-rinviju, hija dik il-qorti li tiddeċiedi fuq l-ispejjeż. L-ispejjeż sostnuti għas-sottomissjoni tal-osservazzjonijiet lill-Qorti tal-Ġustizzja, barra dawk tal-imsemmija partijiet, ma jistgħux jitħallsu lura.
Għal dawn il-motivi, il-Qorti tal-Ġustizzja (L‑Ewwel Awla) taqta’ u tiddeċiedi:
1)
L-Artikolu 16 tar-Regolament (UE) 2016/679 tal-Parlament Ewropew u tal-Kunsill tas‑27 ta’ April 2016 dwar il-protezzjoni tal-persuni fiżiċi fir-rigward tal-ipproċessar ta’
data personali u dwar il-moviment liberu ta’ tali data, u li jħassar id-Direttiva 95/46/KE (Regolament Ġenerali dwar il-Protezzjoni tad-Data)
għandu jiġi interpretat fis-sens li:
jobbliga fuq awtorità nazzjonali responsabbli miż-żamma ta’ reġistru pubbliku li tirrettifika d-data personali dwar l-identità tal-ġeneru ta’ persuna fiżika meta din id-data ma tkunx preċiża, fis-sens tal-Artikolu 5(1)(d) ta’ dan ir-regolament.
2)
L-Artikolu 16 tar-Regolament 2016/679
għandu jiġi interpretat fis-sens li:
għall-finijiet tal-eżerċizzju tad-dritt għar-rettifika tad-data personali dwar l-identità tal-ġeneru ta’ persuna fiżika, li tinsab f’reġistru pubbliku, din il-persuna tista’ tkun obbligata tipprovdi l-provi rilevanti u suffiċjenti li jistgħu raġonevolment jintalbu mill-imsemmija persuna sabiex tiġi stabbilita in-nuqqas ta’ preċiżjoni ta’ din id-data. Madankollu, Stat Membru fl-ebda każ ma jista’, permezz ta’ prassi amministrattiva, jissuġġetta l-eżerċizzju ta’ dan id-dritt għall-produzzjoni ta’ provi ta’ trattament kirurġiku ta’ assenjazzjoni mill-ġdid tal-ġeneru.
Firem
(
*1
)	Lingwa tal-kawża: l-Ungeriż.
(
i
)	L-isem ta’ din il-kawża huwa fittizju. Dan l-isem ma jikkorrispondi għall-isem reali ta’ ebda waħda mill-partijiet fil-proċedura.